**H O T Ă R Â R E**

**privind stabilirea regimului juridic a bunurilor imobile realizate prin**

**lucrările de construire a Staţiei de Transfer Huedin**

Consiliul Judeţean Cluj întrunit în şedinţă ordinară;

Având în vedere Proiectul de hotărâre înregistrat cu nr. 40 din 25.03.2021 privind stabilirea regimului juridic a bunurilor imobile realizate prin lucrările de construire a Staţiei de Transfer Huedin, propus de Președintele Consiliului Județean Cluj, domnul Alin Tișe, care este însoţit de Referatul de aprobare cu nr. 10537 din 19.03.2021; Raportul de specialitate întocmit de compartimentul de resort din cadrul aparatului de specialitate al Consiliului Judeţean Cluj cu nr. 10537/19.03.2021 şi Avizul nr. 10537 din 31.03.2021 adoptat de Comisia de specialitate nr. 4, în conformitate cu art. 182 alin. (4) coroborat cu art. 136 din Ordonanța de urgență a Guvernului nr. 57/2019 privind Codul administrativ, cu modificările și completările ulterioare;

Ținând cont de :

* Procesul-verbal de recepție la terminarea lucrărilor nr. 9593 din 19.04.2016 privind obiectivul de investiții Construcţia a 3 staţii de transfer în judeţul Cluj din cadrul SMID;
* Procesul-verbal de recepție la terminarea lucrărilor nr. 106 din 25.08.2020 Branșament alimentare cu energie electrică a Stației de transfer deșeuri Zona Huedin – Brăișoru;
* Documentul de poziție privind modul de implementare a Proiectului ”Sistem de Management Integrat al Deșeurilor în Județul Cluj”, aprobat prin HORĂRÂREA nr. 2/28 iulie 2010 a Adunării Generale a Asociaților – Asociației de Dezvoltare Intercomunitară ECO – METROPOLITAN CLUJ;
* Hotărârea Consiliului Județean Cluj nr. 189/2010 privind aprobarea unor măsuri de organizare și funcționare a Asociației de Dezvoltare Intercomunitară Eco-Metropolitan Cluj, cu modificările și completările ulterioare;
* Hotărârea Consiliului Județean Cluj nr. 224/2010 privind aprobarea Studiului de fezabilitate pentru obiectivul «Sistem de Management Integrat al Deşeurilor În Judeţul Cluj», modificată prin Hotărârile Consiliului Județean Cluj nr. 7/2011, nr. 306/2013 și nr. 35/2020;
* Hotărârea Consiliului Județean Cluj nr. 47/2014 privind aprobarea unor măsuri necesare pentru realizarea Proiectului „Sistem de Management Integrat al Deșeurilor în Județul Cluj";
* Hotărârea Consiliului Județean Cluj nr. 187/2016 privind aprobarea proiectului cu titlul „Fazarea proiectului Sistem de Management Integrat al Deşeurilor în judeţul Cluj" și a cheltuielilor legate de proiect, modificată prin Hotărârile Consiliului Județean Cluj nr. 24/2017 și nr. 36/2020;
* Hotărârea Consiliului Județean Cluj nr. 49/2019 pentru stabilirea unor măsuri privind delegarea gestiunii activităților de colectare, transport și transfer deșeuri în cadrul Proiectului ”Sistem de Management Integrat al Deșeurilor în Județul Cluj”, modificată prin Hotărârea Consiliului Județean Cluj nr. 137/2019;

Luând în considerare prevederile art. 123 – 140 și ale art. 142 -156 din Regulamentul de organizare şi funcţionare a Consiliului Judeţean Cluj, aprobat prin Hotărârea Consiliului Judeţean Cluj nr. 170/2020;

În conformitate cu prevederile :

* art. 92 alin. (1), ale art. 173 alin. (1) lit. c) și d), alin. (4) lit. a) și alin. (5) lit. m), ale art. 284 – 290 și ale art. 297 - 301 din Ordonanța de urgență a Guvernului nr. 57/2019 privind Codul administrativ, cu modificările şi completările ulterioare;
* art. 3 și ale art. 858 – 870 din Legea privind Codul civil nr. 287/2009, republicată, cu modificările şi completările ulterioare;
* art. 7 alin. (2) din Legea nr. 101/2006 a serviciului de salubrizare a localităților, republicată;
* art. 8 - 10 și ale art. 22 – 32 din Legea serviciilor comunitare de utilități publice nr. 51/2006, cu modificările și completările ulterioare;
* art. 6, ale art. 9 lit. i) și j), ale art. 17, ale art. 22 și ale art. 27 - 28 din Legea privind calitatea în construcţii nr. 10/1995, republicată, cu modificările şi completările ulterioare;
* art. 3, ale art. 5 și ale art. 22-23 din Regulamentul de recepţie a lucrărilor de construcţii şi instalaţii aferente acestora aprobat prin Hotărârea Guvernului nr. 273/1994, cu modificările şi completările ulterioare;

În temeiul competențelor stabilite prin art. 182 alin. (1) și art. 196 alin. (1) lit. a) din Ordonanța de urgență a Guvernului nr. 57/2019 privind Codul administrativ, cu modificările și completările ulterioare;

**hotărăşte:**

**Art. 1.** Se declară de interes public județean bunurile imobile cuprinse în **anexa** care face parte integrantă din prezenta hotărâre, realizate și recepționate ca urmare a finalizării execuției lucrărilor de construire a Stației de Transfer Huedin, din cadrul Proiectului "Sistem de Management Integrat al Deşeurilor în Judeţul Cluj", edificate pe terenul în suprafață de 5.000 mp., identificat inițial în CF vechi nr. 5739 Huedin cu nr. cadastral vechi 937, iar în prezent în CF nr. 51265 Huedin cu nr. cadastral 51265, dat în administrarea Consiliului Județean Cluj prin Hotărârea Consiliului Local al Orașului Huedin nr. 156/2009

**Art. 2.** Se aprobă înscrierea în Inventarul bunurilor care aparțin domeniului public al Județului Cluj și administrarea Consiliului Județean Cluj a bunurilor imobile menționate la art. 1.

**Art. 3**. Se emite acordul Județului Cluj pentru înscrierea în cartea funciară a dreptului de proprietate publică al Județului Cluj și a dreptului de administrare al Consiliului Județean Cluj asupra bunurilor imobile menționate la art. 1, edificate pe terenul identificat în CF nr. 51265 Huedin cu nr. cadastral 51265 (CF vechi nr. 5739 Huedin cu nr. cadastral vechi 937) – teren în suprafață de 5000 mp aflat în proprietatea Orașului Huedin.

**Art. 4.** Comisia specială de inventariere a domeniului public şi privat a Județului Cluj va asigura actualizarea Inventarului bunurilor care aparţin domeniului public al Judeţului Cluj aflate în administrarea Consiliului Județean Cluj, cuprinse în Anexa nr. 1 a Hotărârii Consiliului Judeţean Cluj nr. 143/2008 privind însuşirea Inventarului bunurilor care alcătuiesc domeniului public al Judeţului Cluj, cu modificările şi completările ulterioare, în sensul completării acestuia cu bunurile imobile incluse în domeniul public al Judeţului Cluj, menționate la art. 1 din prezenta hotărâre.

**Art. 5. (1)** Bunurile imobile menționate la art. 1 se vor pune la dispoziția ADI Eco-Metropolitan în scopul exploatării acestora de către operatorul desemnat, acestea urmând a fi utilizate exclusiv pentru prestarea serviciului de salubrizare, în conformitate cu clauzele contractului de delegare prin concesiune a gestiunii activităților de colectare și transport a deșeurilor în județul Cluj, pentru Zona 2.

 **(2)** Bunurile imobile vor fi predate împreună cu echipamentele aferente, libere de sarcini, conform inventarului existent, pe bază de proces-verbal de predare-primire care se va încheia între reprezentanții Consiliului Județean
Cluj și ADI Eco-Metropolitan Cluj, pe de o parte, și reprezentanții operatorului selectat a desfășura activitatea de colectare și transport a deșeurilor din zona de operare, pe de altă parte.

**Art. 6. (1)** Cu punerea în aplicare a prevederilor prezentei hotărâri se încredinţează Preşedintele Consiliului Judeţean Cluj, prin Direcţia Dezvoltare şi Investiţii.

**(2)** Direcția de Administrare a Domeniului Public și Privat al Județului Cluj, care asigură secretariatul Comisiei speciale de inventariere a domeniului public şi privat a Județului Cluj, vă comunica prezenta hotărâre tuturor membrilor acestei Comisii.

**Art. 7.** Prezenta hotărâre se comunică Direcţiei Dezvoltare şi Investiţii; Direcției de Administrare a Domeniului Public și Privat al Județului Cluj; ADI Eco-Metropolitan Cluj, Orașului Huedin precum și Prefectului Județului Cluj și se aduce la cunoştinţă publică prin afișare la sediul Consiliului Județean Cluj şi prin postare pe pagina de internet [www.cjcluj.ro](http://www.cjcluj.ro).

 **Contrasemnează:**

 **PREŞEDINTE,**  **SECRETAR GENERAL AL JUDEŢULUI,**

 **Alin Tișe Simona Gaci**

**Nr. 40 din 31 martie 2021**

*Prezenta hotărâre a fost adoptată cu 30 de voturi “pentru”, fiind astfel respectate prevederile legale privind majoritatea de voturi necesară.*